C 509/12

Oznámenie o začatí revízneho prešetrovania ochranného opatrenia uplatniteľného na dovoz určitých výrobkov z ocele

(2021/C 509/10)

Európska komisia (ďalej len „Komisia“) 31. januára 2019 uložila konečné ochranné opatrenie na určité výrobky z ocele (ďalej len „nariadenie o konečných ochranných opatreniach“) (1). Nariadením (EÚ) 2021/1029 Komisia predĺžila platnosť ochranného opatrenia týkajúceho sa ocele (ďalej len „nariadenie o predĺžení platnosti“) (2).

V odôvodnení 85 nariadenia o predĺžení platnosti sa uvádza, že Komisia vykoná revízne prešetrovania fungovania opatrenia, aby jeho fungovanie zostalo prispôsobené vývoju trhu a v súlade so záujmom všetkých zainteresovaných strán. Komisia sa zaviazala, že revízne prešetrovanie fungovania ochranného opatrenia dokončí do 30. júna 2022

1 Prešetrovaný výrobok

Prešetrovaným výrobkom sú určité výrobky z ocele. Prešetrovaný výrobok tvorí 26 kategórií výrobkov uvedených v prílohe k tomuto oznámeniu.

2 Rozsah revízneho prešetrovania

Komisia má v úmysle vykonať toto revízne prešetrovanie v súlade s touto štruktúrou:

A. Prideľovanie a správa colných kvót

Komisia zanalyzuje vývoj a modely využívania colných kvót, ako aj pripomienky, ktoré strany môžu v tejto súvislosti vyjadriť. Na základe toho určí, či v záujme Únie môže byť opodstatnená akákoľvek úprava vyplývajúca zo zmenených okolností.

B. Vytláčanie tradičných obchodných tokov

Komisia zamýšľa preskúmať, či sú z dôvodu účinkov vytláčania potrebné akékoľvek špecifické úpravy vrátane režimu prístupu k zvyškovej colnej kvóte v poslednom štvrťroku určitého obdobia.

C. Aktualizácia zoznamu rozvojových členských krajín WTO, ktoré sú vylúčené z rozsahu pôsobnosti opatrení na základe ich najnovšej úrovne dovozu

Podľa článku 18 nariadenia EÚ 2015/478 (3) sa žiadne ochranné opatrenie sa nesmie uplatňovať na výrobok s pôvodom v rozvojovej členskej krajine WTO, pokiaľ podiel tejto krajiny na dovozoch dotknutého výrobku do Únie nepresiahne 3 % za predpokladu, že členovia WTO z rozvojových krajín s menej ako 3 % podielom na dovoze spoločne nemajú viac než 9 % podiel na celkových dovozoch dotknutého výrobku do Únie. V revíznom prešetrovaní teda Komisia preverí, či dovoz z rozvojovej členskej krajiny WTO prekročil v príslušnom období (konkrétne v roku 2021) (4) 3 % limit, a v prípade potreby aktualizuje zoznam rozvojových členských krajín WTO, ktoré by mali byť do rozsahu pôsobnosti opatrenia zahrnuté alebo z neho vylúčené.

D. Úroveň liberalizácie

Na základe dôkazov od zainteresovaných strán Komisia posúdi, či je opodstatnené akékoľvek zvýšenie v súčasnosti uplatniteľnej úrovne liberalizácie, t. j. 3 %.

E. Zmeny opatrení USA podľa článku 232

V súlade s odôvodnením 85 nariadenia o predĺžení platnosti Komisia preskúma, či prípadné zmeny opatrení USA podľa článku 232 majú výrazný vplyv na neprimerane odklonené obchodné toky spôsobené opatreniami USA podľa článku 232.

F. Ďalšie zmeny okolností, ktoré si môžu vyžadovať úpravu úrovne prideľovania colnej kvóty

Komisia preskúma, či existujú ďalšie prvky, ktoré je potrebné zvážiť. Zainteresované strany sa takisto vyzývajú, aby upozornili na akékoľvek iné záležitosti, na ktoré sa uvedené oddiely A až E nevzťahujú, ktorých účinky možno treba prešetriť a ktoré môžu okrem iného odôvodniť úpravu úrovne alebo pridelenia colných kvót v osobitných kategóriách výrobkov, pokiaľ sa takéto záležitosti týkajú trvalých zmien okolností v porovnaní so situáciou, ktorá prevládala počas pôvodného prešetrovania. Od zainteresovaných strán, ktoré chcú poukázať na ďalšie záležitosti, sa vyžaduje, aby na podporu svojich podaní predložili dostatočné dôkazy, ako aj konkrétne návrhy, ako riešiť prípadný vývoj ovplyvňujúci danú kategóriu výrobkov.

3 Postup

Vzhľadom na uvedené skutočnosti Komisia týmto začína revízne prešetrovanie existujúcich ochranných opatrení týkajúcich sa ocele, uplatniteľných na dovoz určitých výrobkov z ocele, obmedzené na rozsah záležitostí určených v oddiele 2.

3.1 Písomné podania

S cieľom získať všetky relevantné informácie, ktoré sa na účely prešetrovania považujú za potrebné, sa zainteresované strany týmto vyzývajú, aby oznámili svoje stanoviská, predložili informácie a poskytli Komisii podporné dôkazy. Tieto informácie a podporné dôkazy musia byť Komisii doručené do 10. januára 2022 (do konca úradných hodín, bruselský čas).

Od zainteresovaných strán sa vyžaduje, aby svoje podania formulovali zreteľne a aby vo svojej korešpondencii uviedli, i) ktorej z uvedených záležitostí a ii) ktorej kategórie výrobkov sa ich podanie týka.

3.2 Možnosť vyjadriť sa k podaniam iných strán

S cieľom zaručiť právo na obhajobu by mali mať zainteresované strany možnosť vyjadriť sa k informáciám, ktoré predložili iné zainteresované strany. Zainteresované strany môžu pri tejto príležitosti reagovať jedine na záležitosti uvedené v podaniach iných zainteresovaných strán a nesmú uvádzať žiadne nové záležitosti.

Takéto pripomienky musia byť Komisii doručené do siedmich dní od okamihu, keď sú podania uvedené v oddiele 3.1 k dispozícii zainteresovaným stranám na nahliadnutie. Komisia môže tiež vydať osobitné pokyny týkajúce sa štruktúry námietok v neskoršej fáze konania. V takom prípade by Komisia informovala zainteresované strany prostredníctvom záznamu do spisu na platforme Tron.

Prístup k spisu, ktorý je zainteresovaným stranám k dispozícii na nahliadnutie, je zabezpečený prostredníctvom platformy Tron.tdi na tejto adrese: https://tron.trade.ec.europa.eu/tron/TDI. Na získanie prístupu postupujte podľa pokynov uvedených na danej stránke.

Uvedeným časovým rámcom nie je dotknuté právo Komisie v riadne odôvodnených prípadoch si vyžiadať od zainteresovaných strán dodatočné informácie.

Keďže revízne prešetrovanie treba dokončiť v krátkom časovom rámci (pozri oddiel 6) a vzhľadom na to, že sa zainteresovaným stranám poskytne možnosť vyjadriť sa k podaniam ostatných strán, čo im zaistí dostatočné príležitosti chrániť ich záujmy, Komisia nebude organizovať vypočutia na účely tohto prešetrovania, pokiaľ si to nebudú vyžadovať výnimočné okolnosti.

3.3 Predkladanie informácií a predĺženie lehôt určených v tomto oznámení

Pravidlom je, že zainteresované strany môžu predkladať informácie len v časových rámcoch určených v tomto oznámení. O akékoľvek predĺženie lehôt stanovených v tomto oznámení možno žiadať len za výnimočných okolností a povolí sa len v riadne odôvodnených prípadoch. Riadne odôvodnené výnimočné predĺženie lehôt na podania je spravidla obmedzené na tri dodatočné dni.

Zainteresované strany sa vyzývajú, aby neposkytovali ďalšie informácie mimo lehôt stanovených v tomto oznámení alebo akejkoľvek ďalšej komunikácii zaslanej Komisiou. Aby bolo možné riadne a včas ukončiť prešetrovanie, všetky podania, námietky či akékoľvek ďalšie písomné dokumenty, pri ktorých sa nedodržia lehoty určené Komisiou, sa nemusia brať do úvahy.

3.4 Pokyny týkajúce sa písomných podaní a korešpondencie

Na informácie predkladané Komisii na účely konania na ochranu obchodu sa nesmú vzťahovať autorské práva. Zainteresované strany si musia pred tým, ako Komisii predložia informácie a/alebo údaje, na ktoré sa vzťahujú autorské práva tretej strany, vyžiadať od držiteľa autorských práv osobitné povolenie, v ktorom sa Komisii výslovne povoľuje, že: a) môže používať dané informácie a údaje na účely tohto konania na ochranu obchodu a b) dané informácie a/alebo údaje môže poskytnúť zainteresovaným stranám tohto prešetrovania, a to vo forme, ktorá im umožní uplatniť ich práva na obhajobu.

Všetky písomné podania, ktoré zainteresované strany poskytujú ako dôverné, sa označia ako Limited (5). Strany, ktoré predkladajú informácie v priebehu tohto prešetrovania, sa vyzývajú, aby odôvodnili svoju žiadosť o dôverné zaobchádzanie.

Od zainteresovaných strán, ktoré poskytujú informácie označené ako Limited, sa požaduje, aby v súlade s článkom 8 nariadenia (EÚ) 2015/478 (6) a článkom 5 nariadenia (EÚ) 2015/755 (7) predložili súhrn týchto informácií, ktorý nemá dôverný charakter a ktorý sa označí ako For inspection by interested parties. Tento súhrn by mal byť dostatočne podrobný, aby umožnil primerane pochopiť podstatu predložených dôverných informácií a Komisii musí byť doručený súčasne s verziou označenou ako Limited.

Ak strana, ktorá poskytuje dôverné informácie, nepreukáže dostatočný dôvod na žiadosť o dôverné zaobchádzanie alebo nepredloží súhrn týchto informácií, ktorý nemá dôverný charakter, v požadovanom formáte a kvalite, Komisia takéto informácie nemusí vziať do úvahy.

Zainteresovaným stranám sa dôrazne odporúča, aby všetky písomné podania a žiadosti vrátane naskenovaných splnomocnení, ak je to vhodné, predkladali cez platformu TRON.tdi (https://tron.trade.ec.europa.eu/tron/TDI).

Použitím platformy TRON.tdi alebo e-mailu zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovom sídle Generálneho riaditeľstva pre obchod: https://trade.ec.europa.eu/doclib/docs/2014/june/tradoc_152582.pdf.

Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom platformy TRON.tdi alebo e-mailu, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom platformy TRON.tdi, nájdu zainteresované strany v už spomínaných pokynoch o komunikácii so zainteresovanými stranami.

Adresa Komisie na účely korešpondencie:

European Commission Directorate-General for Trade Riaditeľstvo G, oddelenie G5 Office: CHAR 03/66 1049 Brussels BELGIUM

TRON.tdi: https://webgate.ec.europa.eu/tron/tdi

E-mailová adresa TRADE-SAFE009-REVIEW@ec.europa.eu

3.5 Automatické rozšírenie platnosti statusu zainteresovaných strán

Tak ako v predchádzajúcich revíznych prešetrovaniach fungovania a v revíznom prešetrovaní predĺženia platnosti opatrenia sa Komisia rozhodla automaticky rozšíriť platnosť statusu zainteresovaných strán na tie všetky strany, ktoré sa prihlásili a riadne zaregistrovali v určitom okamihu konania, ktoré sa začalo 23. marca 2018. Tieto strany preto nemusia podať dodatočnú žiadosť, prístup do systému TRON sa im udelí automaticky.

Na druhej strane, všetky strany, ktoré v systéme TRON predtým neboli zaregistrované ako zainteresované strany konania týkajúceho sa ochranných opatrení a ktoré sa tohto prešetrovania chcú zúčastniť, sa vyzývajú, aby sa zaregistrovali ako zainteresované strany podľa pokynov v oddiele 3.4.

Komisia pripomína, že spoločnosť, priemyselné združenie, vláda tretej krajiny atď., ktoré ešte nie sú v adresári prípadu, a teda nie sú zainteresovanou stranou prípadu, nadobudnú procesné práva spojené s týmto revíznym prešetrovaním až od momentu, keď sa riadne zaregistrujú ako zainteresovaná strana v súlade s pokynmi v oddiele 3.4.

4 Harmonogram revízneho prešetrovania

Revízne prešetrovanie sa dokončí najneskôr do 30. júna 2022.

5 Nespolupráca

V prípadoch, keď ktorákoľvek zainteresovaná strana neposkytne potrebné informácie, o ktoré Komisia mohla požiadať, v príslušných lehotách alebo významnou mierou bráni v prešetrovaní, je možné v súlade s článkom 5 nariadenia (EÚ) 2015/478 a článkom 3 nariadenia (EÚ) 2015/755 dospieť k zisteniam na základe dostupných skutočností. Ak sa zistí, že niektorá zainteresovaná strana poskytla nepravdivé alebo zavádzajúce informácie, tieto informácie sa nemusia zohľadniť a môžu sa použiť dostupné skutočnosti.

6 Úradník pre vypočutie

Úradník pre vypočutie je prostredníkom medzi zainteresovanými stranami a útvarmi Komisie vykonávajúcimi prešetrovanie. Úradník pre vypočutie skúma žiadosti o prístup k spisu, spory týkajúce sa dôvernosti dokumentov, žiadosti o predĺženie lehôt a akékoľvek iné žiadosti týkajúce sa práva zainteresovaných strán a tretích strán na obhajobu, ktoré sa môžu vyskytnúť počas konania.

Zainteresované strany sa môžu obrátiť na úradníka pre vypočutie. Tieto zásahy sa v zásade obmedzujú na otázky, ktoré sa vyskytli počas súčasného revízneho prešetrovania.

Žiadosť o intervenciu úradníka pre vypočutie by sa mala predložiť písomne a mali by sa v nej uviesť dôvody žiadosti. Zainteresované strany sa vyzývajú, aby dodržiavali časové rámce stanovené v oddiele 3.1 až 3.3 tohto oznámenia, pokiaľ ide o žiadosti o intervenciu úradníka pre vypočutie. Ak sa takéto žiadosti predložia mimo príslušných časových rámcov, úradník pre vypočutie môže preskúmať aj dôvody takéhoto oneskorenia, a to s náležitým ohľadom na záujmy dobrej správy vecí verejných a včasné ukončenie prešetrovania.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle GR pre obchod: http://ec.europa.eu/trade/trade-policy-and-you/contacts/hearing-officer/.

7 Spracovanie osobných údajov

So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (EÚ) 2018/1725 (8).

Oznámenie o ochrane údajov, ktorým sa všetky fyzické osoby informujú o spracúvaní osobných údajov v rámci činností Komisie v oblasti ochrany obchodu, je dostupné na webovom sídle GR pre obchod: http://trade.ec.europa.eu/doclib/html/157639.htm

(1) Vykonávacie nariadenie Komisie (EÚ) 2019/159 z 31. januára 2019, ktorým sa ukladajú konečné ochranné opatrenia týkajúce sa dovozu určitých výrobkov z ocele (Ú. v. EÚ L 31, 1.2.2019, s. 27).

(2) Vykonávacie nariadenie Komisie (EÚ) 2021/1029 z 24. júna 2021, ktorým sa mení vykonávacie nariadenie Komisie (EÚ) 2019/159 s cieľom predĺžiť platnosť ochranného opatrenia týkajúceho sa dovozu určitých výrobkov z ocele (Ú. v. EÚ L 225, 25.6.2021, s. 1).

(3) Ú. v. EÚ L 83, 27.3.2015, s. 16.

(4) Celý kalendárny rok (úplné údaje o dovoze budú k dispozícii v priebehu prešetrovania).

(5) Dokument označený ako Limited je dokument, ktorý sa považuje za dôverný v zmysle článku 8 nariadenia (EÚ) 2015/478, článku 5 nariadenia (EÚ) 2015/755 a článku 3 ods. 2 Dohody WTO ochranných opatreniach. Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(6) Ú. v. EÚ L 83, 27.3.2015, s. 16.

(7) Ú. v. EÚ L 123, 19.5.2015, s. 33.

(8) Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).